Vniuersis christifidelibus presentes litteras inspecturis K[anutus] etc. salutem in Domino sempiternam. Quoniam in viatoribus suspicio interdum suboritur ipsique grauibus iniuriis multociens percelluntur, nisi de sui legalitate et innocencia litterarum testimoniis suffragentur, exhibitorem presencium, fratrem A[ndream?] Melmadi, cognomento Aquila, conuentus Aboensis ordinis predicatorum, virum honeste et deuote conuersacionis, ad sacrosanctam Romanam curiam et magistrum ordinis predicti predicatorum pro suis iustis negociis proficisci volentem, vniuersitati vestre affectuose recommendamus, humiliter et instantissime vobis supplicantes pro eodem, quatenus amore Dei nostreque pie peticionis intuitu ipsum ad vos diuertentem tam illuc eundo quam ad conuentum suum redeundo velitis pacifice colligere, benigniter pertractare et pre iniuriis seu insperatis aliquorum violenciis pacis amminiculo viriliter defensare, ab Altissimo mercedem pro meritis recepturj, qui pro momentaneis celestia dat omnibus affluenter. Datum in oppido Watzstenensi anno Domini mcdxviij, vigilia sancti Bartholomei apostoli, sub nostro secreto dorsetenus presentibus coafixo.